Dan l-isem kien riferenza għall-ħabsijiet tal-ilsiera. F'Malta kien hawn tliet ħabsijiet minn dawn: dak tal-Birgu, dak tal-Isla u dak tal-Belt Valletta. Dawn kienu ġen. iżommu l-ilsiera Torok, Misilmin u Lhud li kienu jinqabdu waqt xi battalja navali jew meta x-xwieni tal-piraterija, bosta drabi mqabbdin mill-Ordni kienu jattakkaw bastimenti jew bliet kostali apposta biex jieħdu n-nies bħala lsiera. Dawn kienu jew jinbiegħu jew inkella jinżammu fil-ħabs imsejjaħ il- bagno . Kien jissejjaħ hekk minħabba li dawn il-ħabsijiet kellhom l-ilma fejn jinħaslu l-ilsiera, tant meħtieġ mhux biss għax-xorb u l-ħasil tal-ġisem, iżda wkoll biex iservi għar-rit liturġiku Musulman li jsir kemm-il darba matul il-jum. Il-ħabs tal-Birgu kien imħaffer fuq għolja 'l barra minn Sant'Anġlu; dak tal-Belt Valletta kien fejn illum hemm il-Barrakka t'Isfel. Dawn it-tnejn inqerdu fi żmien it-tieni Gwerra Dinjija bl-attakki mill-ajru. Kien hemm ukoll ħabs ieħor l-Isla, x'aktarx fejn it-torri ta' San Mikiel. Norm. fi żmien l-Ordni kien ikun hawn f'Malta bejn 1,500 sa 2,000 ilsir fi kwalunkwe żmien tas-sena. Minn dawn, xi wħud kienu jinżammu mill-Ordni, waqt li oħrajn kienu jinbiegħu lin-nies għonja.